Document ID: 32001R0026

Komission asetus (EY) N:o 26/2001,
annettu 5 päivänä tammikuuta 2001,
toimenpiteistä asetuksesta (EY) N:o 2561/2000 poikkeamiseksi naudanliha-alan yksityisen varastoinnin tuen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999(1) ja erityisesti sen 48 artiklan 2 kohdan,
sekä katsoo seuraavaa:
(1) Lehmän lihan yksityisen varastoinnin tuen myöntämistä koskevista erityissäännöksistä 21 päivänä marraskuuta 2000 annetussa komission asetuksessa (EY) N:o 2561/2000(2) säädetään, että yksityistä varastointia koskevia sopimushakemuksia voidaan jättää 27 päivästä marraskuuta 2000 alkaen. Hakemuksen mukana on esitettävä komission asetuksen (EY) N:o 907/2000(3) 7 artiklan 1 kohdassa tarkoitettu vakuus. Saman asetuksen 7 artiklan 2 kohdassa täsmennetään mainittua vakuutta koskevat ensisijaiset vaatimukset. Sen mukaan varaston pitäjä ei saa peruuttaa sopimushakemusta ja varaston pitäjän on pantava varastoon ja pidettävä varastossa vähintään 90 prosenttia sopimuksenalaisesta määrästä.
(2) Poikkeuksellisista tukitoimenpiteistä naudanliha-alalla 18 päivänä joulukuuta 2000 annetun komission asetuksen (EY) N:o 2777/2000(4) 2 artiklan 1 kohdassa säädetään, että yli 30 kuukauden ikäisten ja 1 päivän tammikuuta 2001 jälkeen yhteisössä teurastettujen nautateläinten lihaa saa laskea markkinoille ihmisravinnoksi vain, jos BSE-taudin varalta tehdyn testin tulos on negatiivinen. BSE-testi voidaan tehdä vain teurastuksen yhteydessä. Neuvosto oli 4 päivänä joulukuuta 2000 ilmoittanut komission aikeista toteuttaa edellä mainittu toimenpide, ja tieto siitä levisi sittemmin laajalle. Varaston pitäjät, jotka olivat hakeneet yksityistä varastointia koskevaa sopimusta ennen mainittua päivää, eivät voineet tietää, että ihmisravinnoksi tarkoitetun naudanlihan markkinoille laskemista koskevat olosuhteet muuttuisivat perusteellisesti, ennen kuin ne voisivat ottaa kyseiset tuotteet yksityisestä varastostaan. Näin ollen on aiheellista säätää, että ennen 5 päivää joulukuuta 2000 jätetyt sopimushakemukset voidaan peruuttaa vakuutta menettämättä, ja vapauttaa samalla sopimuksenalaiset määrät varastoista.
(3) Varaston pitäjien olisi voitava hyödyntää tätä asetusta mahdollisimman pian.
(4) Tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 2561/2000 nojalla ennen 5 päivää joulukuuta 2000 jätettyjen hakemusten perusteella tehdyt sopimukset voidaan peruuttaa sopimuspuolen pyynnöstä.
Poiketen siitä, mitä asetuksen (EY) N:o 907/2000 7 artiklan 2 kohdan b alakohdassa säädetään, peruutettuihin sopimuksiin liittyvät vakuudet ja varastoidut määrät vapautetaan välittömästi.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 5 päivästä joulukuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä tammikuuta 2001.

Labels: 19
3
15
17